*Likumprojekts*

**Komercnoslēpuma likums**

**I nodaļa**

**Vispārīgie noteikumi**

**1. pants. Likuma mērķis**

Šā likuma mērķis ir nodrošināt komercnoslēpuma efektīvu aizsardzību, it īpaši pret tā nelikumīgu iegūšanu, izmantošanu vai izpaušanu.

**2. pants. Komercnoslēpums**

(1) Komercnoslēpums ir zinātība un uzņēmējdarbības neizpaužama informācija, kas atbilst visām šādām prasībām:

1) tā ir slepena tajā nozīmē, ka tā nav vispārzināma vai pieejama personām attiecīgajā nozarē;

2) tai ir komerciāla vērtība tādēļ, ka tā ir slepena;

3) tā attiecīgajos apstākļos ir bijusi pakļauta saprātīgiem slepenības uzturēšanas pasākumiem, ko veic persona, kura likumīgi kontrolē informāciju.

(2) Par komercnoslēpumu nevar uzskatīt informāciju, kas saistīta ar valsts pārvaldes funkciju vai uzdevumu izpildi, kā arī normatīvajos aktos noteiktajos gadījumos rīcību ar valsts vai pašvaldības finanšu līdzekļiem vai mantu.

(3) Grāmatvedībā par komercnoslēpumu nav uzskatāma informācija un dati, kas saskaņā ar normatīvajiem aktiem iekļaujami fizisko un juridisko personu, kas veic saimniecisko darbību, pārskatos. Visa pārējā grāmatvedībā esošā informācija uzskatāma par komercnoslēpumu un ir pieejama vienīgi revīzijām, nodokļu administrācijai, tiesībsargājošām iestādēm, tiesām, kā arī citām institūcijām normatīvajos aktos paredzētajos gadījumos.

(4) Komercnoslēpums var atrasties ikvienas fiziskas vai juridiskas personas kontrolē. Persona, kura likumīgi kontrolē komercnoslēpumu, ir uzskatāma par komercnoslēpuma turētāju.

**3. pants. Likuma piemērošanas izņēmumi**

(1) Šā likuma noteikumus attiecībā uz pasākumiem, procedūrām vai tiesiskās aizsardzības līdzekļiem komercnoslēpuma iegūšanai, izmantošanai vai izpaušanai nepiemēro darba koplīguma pusēm, ciktāl tas skar darba koplīguma noslēgšanai vai grozīšanai nepieciešamo komercnoslēpumu.

(2) Citos normatīvajos aktos var būt paredzēti izņēmumi komercnoslēpuma aizsardzības piemērošanai.

**II nodaļa**

**Komercnoslēpuma iegūšana, izmantošana un izpaušana**

**4. pants. Komercnoslēpuma likumīga iegūšana**

Komercnoslēpuma iegūšanu uzskata par likumīgu, ja komercnoslēpums ir iegūts kādā no šādiem veidiem:

1) neatkarīgs atklājums vai radīšana;

2) tāda produkta vai objekta aplūkošana, izpēte, sadale pa sastāvdaļām vai pārbaude, kas ir vispārpieejams sabiedrībai vai kura iegūšanu komercnoslēpuma turētājs nav ierobežojis;

3) darbinieku vai to pārstāvju tiesību uz informāciju un konsultēšanos izmantošana atbilstoši normatīvajiem aktiem un pastāvošajai praksei;

4) uz līguma vai licences pamata;

5) publiskajā iepirkumā vai citu valsts pārvaldes funkciju vai uzdevumu īstenošanas ietvaros;

6) to pieprasa izsniegt fiziska vai juridiska persona, pamatojoties uz būtisku sabiedrības interešu aizsardzību, un komercnoslēpuma atklāšana ir samērojama ar iespējamo kaitējumu komercnoslēpuma turētājam;

7) jebkāda cita prakse, kas attiecīgajos apstākļos atbilst godīgai darījumu praksei.

**5. pants. Komercnoslēpuma tiesību pārkāpums**

(1) Komercnoslēpuma tiesību pārkāpums ir komercnoslēpuma nelikumīga iegūšana, izmantošana un izpaušana bez komercnoslēpuma turētāja atļaujas, ja tas ir noticis:

1) neatļautas zinātības vai informācijas iegūšanas rezultātā, piekļūstot, piesavinoties vai kopējot tādus dokumentus, objektus, materiālus, vielas vai elektroniskās datnes, kuri ir komercnoslēpuma turētāja likumīgā kontrolē un kas ietver komercnoslēpumu vai no kuriem to var izsecināt;

2) kad persona zināja vai attiecīgajos apstākļos tai būtu vajadzējis zināt, ka komercnoslēpums ir ticis tieši vai netieši iegūts nelikumīgi, tostarp, no citas personas, kas komercnoslēpumu izmantoja vai izpauda nelikumīgi;

3) normatīvajā aktā vai līgumā noteiktā pienākuma, kā arī cita pienākuma neizpaust komercnoslēpumu vai ierobežot tā izmantošanu pārkāpuma rezultātā;

4) jebkādā citā veidā, kas attiecīgajos apstākļos neatbilst godīgai darījumu praksei.

(2) Persona nav saucama pie atbildības par komercnoslēpuma tiesību pārkāpumu, ja komercnoslēpuma iegūšana, izmantošana un izpaušana ir veikta kādā no šiem gadījumiem:

1) lai izmantotu tiesības uz vārda un informācijas brīvību, tostarp ievērojot plašsaziņas līdzekļu brīvību un uzskatu daudzveidību, vai atklātu pārkāpumu, ļaunprātīgu rīcību vai nelikumīgu darbību, ja iespējamais pārkāpējs rīkojies nolūkā aizsargāt vispārējās sabiedrības intereses;

2) komercnoslēpumu izpauduši darbinieki saviem pārstāvjiem, ja šāda izpaušana ir nepieciešama pārstāvjiem normatīvajos aktos noteikto funkciju izpildei;

3) lai aizsargātu normatīvajos aktos noteiktās personu likumīgās intereses.

(3) Pārkāpuma preču jeb preču, kuru dizains, īpašības, darbība, ražošanas process vai tirgvedība gūst nozīmīgu labumu no nelikumīgi iegūta, izmantota vai izpausta komercnoslēpuma, ražošana, piedāvāšana vai laišana tirgū, vai pārkāpuma preču importēšana, eksportēšana vai glabāšana minētajiem nolūkiem arī tiek uzskatīta par komercnoslēpuma nelikumīgu izmantošanu, ja persona, kas veic šādas darbības, zināja vai attiecīgajos apstākļos tai būtu vajadzējis zināt, ka komercnoslēpums ticis iegūts vai izmantots nelikumīgi.

**6. pants. Informēšana par komercnoslēpumu**

(1) Komercnoslēpuma turētājs, sniedzot informāciju fiziskajai vai juridiskajai personai, tiesai vai valsts pārvaldes iestādei, norāda, vai informācija ir komercnoslēpums šā likuma izpratnē, kā arī informē par nepieciešamību nodrošināt komercnoslēpuma aizsardzību.

(2) Komercnoslēpums ir ierobežotas pieejamības informācija Informācijas atklātības likuma izpratnē līdz brīdim, kad komercnoslēpuma turētājs rakstveidā paziņo par komercnoslēpuma statusa izbeigšanu vai kad attiecīgā informācija kļuvusi vispārzināma vai pieejama citām personām uz tiesiska pamata.

**7. pants. Noilgums**

Prasību pret personu, kas ir nelikumīgi ieguvusi, izmantojusi vai izpaudusi kādu komercnoslēpumu, var celt trīs gadu laikā no brīža, kad komercnoslēpuma turētājs uzzināja vai tam vajadzēja uzzināt par komercnoslēpuma nelikumīgu iegūšanu, izmantošanu vai izpaušanu.

**III nodaļa**

**Tiesiskās aizsardzības līdzekļi**

**8. pants. Tiesiskās aizsardzības līdzekļu veidi**

Ja lietā par komercnoslēpuma tiesību pārkāpumu tiesa konstatē pārkāpumu, tā var piemērot vienu vai vairākus šādus tiesiskās aizsardzības līdzekļus:

1) pienākumrīkojumu;

2) kaitējuma atlīdzības piedziņu;

3) komercnoslēpumu saturošo materiālu iznīcināšanu vai nodošanu;

4) pārkāpuma preču atsaukšanu vai izņemšanu no tirdzniecības;

5) pārkāpuma iezīmju novēršanu pārkāpuma precēm;

6) pārkāpuma preču iznīcināšanu;

7) sprieduma publiskošanu.

**9. pants. Tiesiskās aizsardzības līdzekļu piemērošanas vispārīgie noteikumi**

Tiesa, lemjot par prasīto tiesiskās aizsardzības līdzekļu piemērošanu un vērtējot to piemērošanas samērīgumu, ņem vērā attiecīgās lietas apstākļus, tostarp, kur iespējams:

1) komercnoslēpuma vērtību vai citas specifiskas komercnoslēpuma iezīmes;

2) pasākumus, kas veikti, lai komercnoslēpumu aizsargātu;

3) pārkāpēja rīcību komercnoslēpuma iegūšanā, izmantošanā vai izpaušanā;

4) iespējamību, ka pārkāpējs turpmāk nelikumīgi izmantos vai izpaudīs komercnoslēpumu;

5) komercnoslēpuma nelikumīgas izmantošanas vai izpaušanas sekas;

6) pušu, trešo personu un sabiedrības likumīgās intereses;

7) pamattiesību aizsardzību.

**10. pants. Pienākumrīkojums**

(1) Šā likuma izpratnē par pienākumrīkojumu ir uzskatāms:

1) aizliegums izmantot vai izpaust komercnoslēpumu;

2) aizliegums ražot, piedāvāt, laist tirgū vai izmantot pārkāpuma preces vai importēt, eksportēt vai glabāt pārkāpuma preces minētajiem nolūkiem.

(2) Ja tiesa ierobežo pienākumrīkojuma ilgumu, laikam, kurā aizliegums ir spēkā, ir jābūt pietiekamam, lai novērstu jebkuru komerciālu vai ekonomisku priekšrocību, ko pārkāpējs būtu varējis iegūt komercnoslēpuma nelikumīgas iegūšanas, izmantošanas vai izpaušanas rezultātā.

(3) Ja pēc tiesas sprieduma spēkā stāšanās iestājas tādi apstākļi, kurus tieši vai netieši nevar saistīt ar atbildētāju un kuru iestāšanās rezultātā attiecīgā informācija vairs nav atzīstama par komercnoslēpumu, atbildētājs ir tiesīgs vērsties pie komercnoslēpuma turētāja, lai pārliecinātos par komercnoslēpuma statusa zaudēšanu. Atbildētājs nosūta lūgumu komercnoslēpuma turētājam ierakstītā pasta sūtījumā. Ja 45 dienu laikā no lūguma nosūtīšanas komercnoslēpuma turētājs rakstveidā apstiprina, ka attiecīgā informācija ir zaudējusi komercnoslēpuma statusu vai nesniedz atbildi, pienākumrīkojums uzskatāms par atceltu. Ja šajā panta daļā norādītajā termiņā, komercnoslēpuma turētājs rakstveidā norāda, ka attiecīgā informācija nav zaudējusi komercnoslēpuma statusu, atbildētājs ir tiesīgs celt prasību tiesā par pienākumrīkojuma atcelšanu.

**11. pants. Kaitējuma atlīdzība**

(1) Komercnoslēpuma turētājs ir tiesīgs prasīt komercnoslēpuma tiesību pārkāpuma rezultātā nodarītā mantiskā kaitējuma un nemantiskā kaitējuma atlīdzību.

(2) Prasot atlīdzināt mantisko kaitējumu, komercnoslēpuma turētājs par katru pārkāpumu var lūgt vienu no šādiem mantiskās atlīdzības veidiem:

1) zaudējumu atlīdzību;

2) licences maksu – summu, kuru varētu saņemt komercnoslēpuma turētājs par komercnoslēpuma izmantošanas tiesību piešķiršanu;

3) peļņu, ko pārkāpuma rezultātā negodīgi guvusi persona, kura izdarījusi komercnoslēpuma tiesību pārkāpumu.

(3) Nemantiskā kaitējuma atlīdzības apmēru nosaka pēc tiesas ieskata.

**12. pants. Papildu tiesiskās aizsardzības līdzekļi**

(1) Papildus pienākumrīkojumam vai kaitējuma atlīdzībai tiesa var piemērot arī šādus tiesiskās aizsardzības līdzekļus:

1) pilnībā vai daļēji iznīcināt tādus dokumentus, objektus, materiālus, vielas vai elektroniskās datnes, kas satur komercnoslēpumu vai ir komercnoslēpums, vai piemērotā gadījumā nodot šos dokumentus, objektus, materiālus, vielas vai elektroniskās datnes vai to daļas attiecīgajam komercnoslēpuma turētājam;

2) atsaukt vai izņemt no tirdzniecības pārkāpuma preces ar noteikumu, ka izņemšana neapdraud konkrētā komercnoslēpuma aizsardzību;

3) novērst pārkāpuma precēm pārkāpuma iezīmes;

4) iznīcināt pārkāpuma preces;

5) publiskot informāciju par spriedumu, tostarp publicēt tiesas spriedumu pilnībā vai daļēji masu informācijas līdzekļos, ar noteikumu, ka tiek nodrošināta komercnoslēpuma konfidencialitāte, komercnoslēpumu saturošos fragmentus izslēdzot vai rediģējot.

(2) Šā panta pirmajā daļā noteiktās darbības izpildāmas par pārkāpēja līdzekļiem, ja vien tiesa nekonstatē īpašu iemeslu to nedarīt.

(3) Tiesa, lemjot par šā panta pirmās daļas 5. punktā minētā tiesiskās aizsardzības līdzekļa piemērošanu, papildus šā likuma 9. pantā norādītajiem apstākļiem ņem vērā arī to, vai informācija par pārkāpēju ļautu identificēt fizisko personu un, ja ļautu, vai minētās informācijas publiskošana ir pamatota, jo īpaši ievērojot iespējamo kaitējumu, ko šāds līdzeklis var radīt pārkāpēja privātumam un reputācijai.

**13. pants. Alternatīva atlīdzība**

(1) Tiesa pēc atbildētāja lūguma tā vietā, lai piemērotu šā likuma 10. panta pirmajā daļā un 12. panta pirmajā daļā minētos tiesiskās aizsardzības līdzekļus, var piedzīt komercnoslēpuma turētājam naudas kompensāciju, ja tiek konstatēti visi šādi nosacījumi:

1) komercnoslēpuma izmantošanas vai izpaušanas laikā attiecīgā persona nedz zināja, nedz arī attiecīgajos apstākļos tai bija jāzina, ka komercnoslēpums tika iegūts no citas personas, kura komercnoslēpumu izmantoja vai izpauda nelikumīgi;

2) attiecīgo tiesisko aizsardzības līdzekļu piemērošana atbildētājam radītu nesamērīgu kaitējumu;

3) naudas kompensācija ir pietiekami apmierinošs līdzeklis.

(2) Naudas kompensācija, kas izmaksājama šā likuma 10. pantā minētā pienākumrīkojuma vietā, nepārsniedz atlīdzības summu, kuru varētu saņemt komercnoslēpuma turētājs par komercnoslēpuma izmantošanas tiesību piešķiršanu par laiku, kurā komercnoslēpuma izmantošana būtu aizliegta.

**Informatīva atsauce uz Eiropas Savienības direktīvu**

Likumā iekļautas tiesību normas, kas izriet no Eiropas Parlamenta un Padomes 2016. gada 8. jūnija Direktīvas (ES) Nr. 2016/943 par zinātības un darījumdarbības neizpaužamas informācijas (komercnoslēpumu) aizsardzību pret nelikumīgu iegūšanu, izmantošanu un izpaušanu.

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs